Noen innspill til endringer i lov om motorferdsel i utmark.

Ut fra at det er opprettet et eget utvalg for å gå gjennom regelverket om motorferdsel i utmark og vassdrag vil jeg komme med følgende innspill.

Tror at loven bør bygges opp rundt tre fundament.

1. Næring og dens behov for motorferdsel.
2. Rekrasjonsløyper, slik vi kjenner de i dag.
3. Hytte liv og bruk av motorisert kjøretøy.

& 1 Formål: verne om naturmiljøet og fremme trivsel og gjennom loven gjøre naturen tilgjengelig for alle.

&2 (virkeområde) Her må begrepet elektrisk motor inn i lovteksten sammen med det vi forbinder med motor, bensin/ diesel.

Det bør også vurderes hva som skal defineres innenfor begrepet utmark. Er en setervoll eller hustomt utmark?

Veg i utmark er et mye mer sammensatt begrep i dag enn da loven ble vedtatt. I denne bestemmelsen må traktorvei, ATV trase også defineres som ikke utmark på lik linje med bilveg. Så må det komme inn en bestemmelse om kjøring på vintertid etter de samme veier. Det blir ikke rett å definere en gjensnødd vei som utmark.

&4. c. nødvendig person- og godstransport til og fra faste bosteder og i jordbruk- skogbruk- og reindriftsnæring.

Her må loven sidestilles mellom jordbruk, skogbruk og reindriftsnæringen. Viser til reindriftsloven & 23. Slik det er innenfor beitenæringene med sau og stofe stilles det strenge krav til tilsyn med dyrene i beite sesongen. Med ferre og ferre bruk blir denne jobben vanskeligere og vanskeligere. Den samme utfordringen ses ved sanking av sau. Få brukere og store avstander gjør at alle hjelpemidler må kunne tas i bruk, uten å måtte søke om lov. Derfor er det viktig at også denne næringen få samme rettigheter som reindriftsnæringen.

Det må også bli tillat å kjøre i skogen for å hogge ved, enten du er næringsutøver eller bare vanlig grunneier, en rett du bare har vist du er næringsutøver og kan vise til inntekt fra landbruket eller skogbruket.

Videre står det at løyper som fastsettes etter annet og tredje ledd, skal ikke legges i verneområder. Jeg bor langs et vassdrag (Rossfjordvatnet) som er vernet som Marint vern. Det er lov sommerstid å bruke motorbåt på hele vannet uten noen begrensinger, med det er ikke lov å ferdes med motorisert kjøretøy om vinteren. Før dette vernet brukte vi å brøyte skøytebane nede på isen, et populært tiltak i friluftslivets ånd. Det var også aktuelt å legge en rekrasjonsløype med snøscooter etter vannet. Dette er vi avskåret fra i dag. Forstå det den som kan, men her synes verneintressene å ha gått altfor langt.

Ved opprettelse av løyper for rekreasjon må loven bli lik for hele landet. Blant annet hvor langt ut fra løypa det er lov å kjøre for å raste. Hvor lenge slike løyper kan være åpen om våren må kommunene kunne stå fritt til å avgjøre. Grunneierens rett til å nekte å legge løyper over sin eiendom må kunne overprøves ved en reguleringsplan. Ved opprettelse av slike løyper virker det som veldig byråkratisk for å få til nye løyper.

&5 og &6 Det som er utfordringen her er saksbehandlerne og statsforvalterens overprøvelse av alle legeerklæringer. Definisjonen på hva som regnes som funksjonshemmede må presiseres. Husk at for mange er bruk av snøscooter og ATV et hjelpemiddel for å komme seg ut i naturen.

Til slutt må den nye loven ikke bli så detaljstyrt at det frie skjønn ikke kan brukes.

Tårnelv 29.12.2021

Martin Ness